מצטייר הרושם שגם למזג האוויר יש השפעה על קצב הבנייה של סגל השחקנים בעירוני נהריה לקראת העונה הנוכחית. אחרי החתמתם של אורן בן חמו, עאדל מתא, ובני אלשיר שוב נקלעה הקבוצה לעמדת המתנה.
הפורווארד הענק והמנוסה עמית תמיר (2.10 32) מתרחק כנראה בגלל פערים כספיים. כפי שדווח, תמיר הגיע לנהריה בתחילת השבוע שעבר בלוויית סוכנו להתרשם מהעיר ומאולם הכדורסל ונדמה היה שהדבר היחיד שמונע מהשחקן לחתום היא אשתו שעובדת במרכז הארץ, אך ככל הנראה ישנן סיבות נוספות שהרחיקו כרגע את השחקן מנהריה.
הרכז ניר גולן ששיחק בעונה שעברה באליצור יבנה הבהיר כי הוא לא מעוניין לבוא אם כי לא ממש נראה שמדובר בהפסד גדול. ל- "בלינקר" נודע, כי בעקבות ההתפתחות השלילית עם גולן נבדקת אפשרות להביא רכז זר ובנוסף היום (חמישי) צריך להגיע למבחנים בנהריה מתאזרח בעמדת גארד.
קבוצות נוספות בליגה הלאומית כמו למשל השכנות עירוני קרית אתא ומכבי קרית ביאליק כבר החתימו זרים וישראלים אבל בנהריה אומרים כי אחת הסיבות שקצב הבנייה של הסגל הנהרייני מתעכב, הוא העובדה שרבים מחכים לראות מה יקרה עם השחקנים הישראלים בקבוצות ליגת העל ורק לאחר שיושלם הסגל הישראלי, יובאו שחקנים זרים. בינתיים חלק מהשחקנים הישראלים מתאמן באופן חופשי בכדורסל וגם עורך אימוני כושר עם יניב מרגוליס, אחד המועמדים לתפקיד מאמן הכושר. המועמד השני הוא נמרוד מלמוד.